[pic] | EUROPOS BENDRIJŲ KOMISIJA | Briuselis, 28.6.2006 KOM(2006) 333 galutinis KOMISIJOS KOMUNIKATAS TARYBAI IR EUROPOS PARLAMENTUI 2005 m. Hagos programos įgyvendinimo ataskaita {SEC(2006) 813} {SEC(2006 814} KOMISIJOS KOMUNIKATAS TARYBAI IR EUROPOS PARLAMENTUI 2005 m. Hagos programos įgyvendinimo ataskaita 1. Šis komunikatas – tai Komisijos atsakas į Tarybos raginimą pateikti metinę Hagos programos ir Hagos programos veiksmų plano įgyvendinimo ataskaitą („pažangos lentelę“)[1] ir pirmasis 2005 m. rezultatų apibendrinimas. Taikoma metodologija bus vadovaujamasi ir rengiant metines ateinančių ketverių metų ataskaitas. 2. Kaip ir pateikiant Tamperės programos pažangos lentelę, pirmiausia svarbu užtikrinti Hagos programoje numatytų priemonių, įskaitant priemones, išplaukiančias iš kovos su narkotikais veiksmų plano, iš laisvės, saugumo ir teisingumo erdvės išorinių aspektų strategijos ir iš kovos su terorizmu veiksmų plano, kurie papildo Hagos programos veiksmų planą, atsižvelgiant į nustatytas datas, priėmimo priežiūrą. Taigi šiame komunikate apžvelgiamos visos 2005 m. numatytos priemonės. 2006 ir kitiems metams numatytos priemonės bus nagrinėjamos būsimose metinėse ataskaitose (pirmoji dalis ir 1 priedas). 3. Be priemonių priėmimo proceso priežiūros šiame komunikate pirmą kartą aptariama teisingumo, laisvės ir saugumo (toliau – TLS) politikos, įgyvendinimo nacionaliniu lygmeniu priežiūra (antroji dalis ir 2 priedas). 1. 2005 M. HAGOS PROGRAMOJE NUMATYTų PRIEMONIų PRIėMIMO PRIEžIūRA 4. Pridedamoje lentelėje (1) parodoma kiekvienos iš priemonių, numatytų 2005 m. arba reguliariai ar nuolat vykdytinų pagal Hagos programos veiksmų planą, padėtis. Išvados, kurias galima padaryti remiantis šia lentele ir kurios atsispindi toliau pateikiamose lentelėse, iš esmės yra teigiamos, net jei ir ne visose srityse rezultatai tokie pat geri. [pic][pic] 1.1. Bendrosios kryptys 1.1.1. Pagarba pagrindinėms teisėms ir aktyvi jų apsauga 5. Įgyvendinimo lygis šioje srityje apskritai yra patenkinamas. Didžioji dalis 2005 m. numatytų veiksmų atlikti arba atliekami 2006 m., išskyrus pasiūlymą prisijungti prie Europos žmogaus teisių ir pagrindinių laisvių apsaugos konvencijos; prie konvencijos bus galima prisijungti tik tuomet, kai įsigalios Konstitucija. Pasiūlymai dėl bendrojo susitarimo dėl 2007–2013 m. finansinės struktūros priimti, kaip numatyta Komisijos[2], jų priežiūra priklauso nuo minėto bendrojo susitarimo raidos. 6. Komisijos pasiūlymas išplėsti Europos rasizmo ir ksenofobijos kontrolės centro įgaliojimus ir įkurti Europos Sąjungos Pagrindinių teisių agentūrą yra esminis pasiekimas, svarbiausias pagal Hagos programą. 7. Dėl intensyvaus parengiamojo darbo ir siekiant užtikrinti, kad būtų optimaliai atsižvelgta į įvairius interesus, komunikato dėl vaiko teisių apsaugos priėmimas nukeltas į 2006 m. liepos mėn. 8. Kalbant apie duomenų apsaugą , Komisijos pateiktu pasiūlymu priimti pamatinį sprendimą dėl policijos ir teisminio bendradarbiavimo baudžiamosios teisės srityje siekiama papildyti esamą teisinę bazę. Tai būtina atsvara pasiūlymams, skirtiems įdiegti prieinamumo principą ir pagerinti keitimąsi informacija tarp valstybių narių teisėsaugos institucijų. 1.1.2. Europos kovos su narkotikais strategija 9. Kaip numatyta Hagos veiksmų plane, Sąjunga 2004 m. gruodžio mėn. priėmė kovos su narkotikais strategiją 2005–2012 m., o 2005 m. birželio mėn. – Europos Sąjungos kovos su narkotikais veiksmų planą (2005–2008 m.) , visoms suinteresuotosioms šalims nustačius konkrečius prioritetus, išsamų įgyvendinimo grafiką, taip pat vertinimo priemones ir konkrečias nuorodas dėl kiekvieno apie aštuoniasdešimt siūlomų veiksmų. Pagal planą Komisija, bendradarbiaudama su Europos narkotikų ir narkomanijos stebėsenos centru ir Europolu, yra atsakinga už priežiūrą ir vertinimą,. Pirmoji metinė veiksmų plano įgyvendinimo ataskaita bus pateikta 2006 m. rudenį. 1.1.3. Išorės santykiai 10. Pagal veiksmų plano grafiką Sąjunga 2005 m. gruodžio mėn. priėmė strategiją dėl laisvės, saugumo ir teisingumo išorinės dimensijos , ypač siekdama skatinti teisinę valstybę, stabilumą ir saugumą už Europos Sąjungos ribų. 1.2. Laisvės stiprinimas 1.2.1. Sąjungos pilietybė 11. Šioje srityje Hagos programoje svarbiausias dėmesys skiriamas Direktyvos 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje įgyvendinimui; direktyvos įgyvendinimas bus įvertintas vėliau, atsižvelgiant į tai, kad jos perkėlimo į nacionalinę teisę terminas visai neseniai baigėsi. 12. Baigiamos rengti direktyvų dėl pensininkų, studentų ir neaktyvių asmenų ir dėl teisės balsuoti Europos Parlamento rinkimuose taikymo ataskaitos . 1.2.2. Prieglobsčio, imigracijos ir sienų politika 13. Komisija, siekdama pagerinti nacionalinių politikų koordinavimą bei sustiprinti bendradarbiavimą ir nuolatinį keitimąsi informacija tarp valstybių narių ir su Komisija, pateikė pasiūlymą dėl tarpusavio informavimo apie valstybių narių priemones prieglobsčio ir imigracijos srityse tvarkos nustatymo . 14. Esminės pažangos pasiekta itin svarbioje informacijos rinkimo siekiant pagerinti migracijos reiškinio analizę srityje. 2005 m. lapkričio 28 d. Komisija priėmė Žaliąją knygą dėl Europos migracijos tinklo ateities, skirtą suinteresuotųjų šalių nuomonėms rinkti, ir kartu pateikė reglamento pasiūlymą dėl Bendrijos statistikos apie migraciją ir tarptautinę apsaugą , kuris šiuo metu yra svarstomas. 1.2.3. Bendra Europos prieglobsčio sistema 15. Šioje srityje rezultatai prieštaringi. 16. 2005 m. gruodžio 1 d. po daugiau kaip ketverius metus trukusių diskusijų priimta direktyva, nustatanti būtiniausius reikalavimus dėl pabėgėlio statuso suteikimo ir panaikinimo tvarkos , žymi pirmojo prieglobsčio politikos kūrimo etapo pabaigą. Ateityje tokios priemonės paprastai bus priimamos ne taikant vienbalsiškumo taisyklę, o laikantis EB sutarties 251 straipsnyje nustatytos tvarkos[3]. 17. Komisija pradėjo pirmojo etapo priemonių vertinimo priežiūrą, bet, atsižvelgdama į bendros Europos prieglobsčio sistemos plėtros antrąjį etapą, turėjo į 2006 m. nukelti pasiūlymo dėl ilgalaikio gyventojo statuso suteikimo tarptautinio apsaugos gavėjams pateikimą. 2006 m. pradžioje pateiktas ir Komisijos komunikatas dėl valstybių narių bendradarbiavimui būtinų struktūrų sukūrimo. 18. Europos pabėgėlių fondo (EPF I) vertinimas negalėjo būti atliktas 2005 m., kaip numatyta, ir turėjo būti nukeltas į 2006 m. 1.2.4. Legali imigracija, įskaitant priėmimo tvarką 19. 2005 m. grafiko griežtai laikytasi. 20. Remdamasi konsultacijų su visuomene dėl Žaliosios knygos dėl ekonominės migracijos rezultatais, Komisija 2005 m. gruodžio mėn. pateikė veiksmų programą dėl legalios imigracijos , ir nemažai vykdomųjų bei įstatyminių priemonių, įgyvendintinų 2006–2009 m., susijusių su priėmimo ir gyvenimo sąlygomis, keitimusi informacija ir jos sklaida, integracijos priemonėmis ir priemonėmis, įdiegtinomis palaikant ryšį su kilmės šalimis. 1.2.5. Trečiųjų šalių piliečių integracija 21. 2005 m. rugsėjo 1 d. priimtas komunikatas „Bendra integracijos darbotvarkė. Trečiųjų šalių piliečių integracijos Europos Sąjungoje programa “ žymi bendrųjų pagrindinių principų, kuriais turi remtis nuosekli Europos integracijos programa, nustatymą[4]. Ši programa, 2005 m. gruodžio mėn. patvirtinta TVR tarybos, bus pagrindas būsimoms ES iniciatyvoms. 1.2.6. Kova su nelegalia imigracija 22. Būsimos partnerystės su trečiosiomis šalimis atžvilgiu 2005 m. rugsėjo mėn. Komisijos priimtas sprendimas dėl imigracijos ryšių pareigūnų tinklo veiklos ir padėties, susijusios su nelegalia imigracija, priimančiojoje šalyje ataskaitų formos ateityje naudingai prisidės prie imigracijos ryšių tinklų valdymo atitinkamose trečiosiose šalyse. 23. Numatyta 2005 m. pateikti metinė bendros politikos, susijusios su nelegalia migracija, ataskaita galiausiai bus pateikta 2006 m. vasarą kaip būsimo Komisijos komunikato dėl būsimų šios srities prioritetų priedas. 24. Valstybių narių migracijos tarnybų saugaus internetinio tinklo ( ICONET ) sukūrimas – tai vertingos valdymo priemonės sukūrimas; siekdama, kad ji veiktų visu pajėgumu, Komisija valstybių narių ryšių tarnybose organizuos mokymo ir sąmoningumo ugdymo kursus. 25. Įdiegtos visos numatytos veiksmingos imigrantų išsiuntimo iš šalies ir repatriavimo politikos, pagrįstos bendrais standartais, glaudesniu bendradarbiavimu ir tarpusavio technine pagalba, priemonės. Antai Komisija pateikė teisės akto pasiūlymą dėl imigrantų grąžinimo tvarkos . Pradėti parengiamieji veiksmai dėl grąžinimo politikos finansavimo . 26. Galiausiai, įsigaliojus readmisijos susitarimams su Makao, Honkongu ir Šri Lanka, ES 2005 m. spalio mėn. baigė derybas su Rusija, o 2005 m. lapkričio mėn. – su Albanija. Tęsiamos derybos su Ukraina, Turkija, Maroku ir Pakistanu. 1.2.7. Prieglobsčio ir imigracijos išorinė dimensija 27. 2005 m. ši dimensija gerokai pakito. 28. Atsižvelgdama į bendradarbiavimą su trečiosiomis šalimis valdant imigraciją ir prieglobstį , Sąjunga padarė išvadas dėl migracijos valdymo su trečiosiomis šalimis ir išorės santykių. Remdamasi Komisijos pasiūlymais, 2005 m. gruodžio mėn. Europos Vadovų Taryba priėmė ambicingą darbotvarkę dėl valstybių narių ir Afrikos bei Viduržemio jūros šalių intensyvesnio bendradarbiavimo. Komisija raginama koordinuoti šių prioritetinių veiksmų vykdymą bendradarbiaujant su valstybėmis narėmis ir tarptautinėmis organizacijomis. 2006 m. pabaigoje ji turės apie tai informuoti Europos Vadovų Tarybą. 29. Komisija pasiūlė ES regioninių apsaugos programų rengimo planą, kurį palankiai įvertino valstybės narės. Tačiau pirmųjų bandomųjų programų Tanzanijoje ir naujosiose nepriklausomose šalyse įdiegimas dėl kvietimo teikti paraiškas pagal AENEAS programą paskelbimo grafiko turėjo būti nukeltas į 2006 m. 1.2.8. Sienų valdymas, biometrija, informacinės sistemos ir vizų politika 30. Šioje srityje taip pat pasiekta esminės pažangos. 31. Numatydama asmenų, kertančių vidaus sienas, kontrolės panaikinimą ir laukdama su Šengeno informacine sistema (ŠIS II) nesusijusio acquis įgyvendinimo naujosiose valstybėse narėse vertinimo, kurį numatyta atlikti 2006 m., Komisija pagal nustatytą grafiką pateikė pasiūlymą dėl ŠIS II teisinių dokumentų . 32. Dėl išorės sienų valdymo, 2005 m. gegužės 1 d. įkūrus Išorės sienų agentūrą (FRONTEX), naujų pasiūlymų po jos veikimo įvertinimo iki 2007 m. nelaukiama. Tačiau Komisija jau patvirtino savo ketinimą pateikti pasiūlymą dėl nacionalinių ekspertų grupių , kurios galėtų greitai suteikti techninę ir funkcinę pagalbą to paprašiusioms valstybėms narėms, sudarymo . 33. 2004 m. gruodžio 22 d. Šengeno acquis (ŠIS) tapo iš dalies taikytinu Jungtinei Karalystei . Tarybos sprendimas dėl ŠIS dalies įgyvendinimo Jungtinėje Karalystėje bus priimtas po to, kai šioje valstybėje narėje bus baigti būtini techniniai derinimai. 34. 2005 m. lapkričio 24 d. Komisijos priimtas komunikatas dėl ŠIS II, vizų informacinės sistemos (VIS) ir EURODAC didesnio sąveikumo – svarbus žingsnis nuoseklaus požiūrio ir suderintų sprendimų Europos Sąjungoje dėl biometrinių tapatybės nustatymo priemonių ir duomenų link. Gruodžio mėn. padarytos išvados dėl veiklos rengiantis sukurti minimalius nacionalinių tapatybės kortelių standartus. Tačiau pasiūlymas iš dalies pakeisti bendrąsias konsulines instrukcijas dėl biometrinių duomenų rinkimo standartų ir tvarkos galėjo būti pateiktas tik 2006 m., nes svarstymai dėl būtinų išankstinių sąlygų tebevyksta. 1.2.9. Vizų politika, įskaitant vizų informacinės sistemos (VIS) sukūrimą 35. 2006 m. tam tikrų priemonių, svarbiausių pagal Hagos programą, priėmimas atidėtas arba bus atidėtas. 36. Atidėtas ir Komisijos pasiūlymas dėl būtinų pakeitimų siekiant toliau plėtoti vizų politiką ir sukurti bendrus prašymų dėl vizų nagrinėjimo centrus, taip pat pasiūlymas iš dalies pakeisti bendrąsias konsulines instrukcijas dėl vizos mokesčių. 37. Tačiau padaryta pažanga tranzito srityje, Komisijai pateikus pasiūlymą, taip pat vietinio susisiekimo per sieną tvarkos srityje, dėl kurios 2006 m. vasario mėn. per pirmąjį svarstymą pasiektas politinis susitarimas. 1.3. Saugumo stiprinimas 1.3.1. Terorizmas: teisėsaugos ir teisminių institucijų keitimasis informacija, ieškant tinkamos pusiausvyros tarp privatumo ir saugumo 38. Po Parlamento ir Tarybos per pirmąjį svarstymą pasiekto susitarimo 2006 m. vasario 21 d., praėjus tik penkiems mėnesiams nuo tada, kai Komisija pateikė pasiūlymą, priimta direktyva dėl duomenų , generuojamų arba tvarkomų teikiant viešas elektroninių ryšių paslaugas arba viešuosius ryšių tinklus, saugojimo ir iš dalies keičianti Direktyvą 2002/58/EB – reikšmingas institucijų pasiekimas vykdant Sąjungos politinę valią. 39. Tuo pat metu įgyvendinti dauguma 2005 m. numatytų veiksmų, skirtų galimybės naudotis informacija principui taikyti . Komisija pateikė pasiūlymą dėl galimybės naudotis informacija principo įdiegimo siekiant keistis teisėsaugos informacija ir jau minėtą[5] pasiūlymą dėl tinkamų garantijų ir veiksmingų teisinių teisės gynimo būdų perduoti asmens duomenis policijos ir teismų bendradarbiavimo baudžiamosiose bylose tinklu. Pateikus bendrąjį pasiūlymą dėl galimybės naudotis informacija principo, į 2006 m. nukeltas konkretus pasiūlymas dėl DNR. 2005 m. gruodžio mėn. pasiektas susitarimas dėl Švedijos iniciatyvos supaprastinti keitimąsi informacija ir žvalgybos informacija tarp valstybių narių teisėsaugos institucijų. Komisija pateikė pasiūlymą dėl teisėsaugos prieigos prie VIS. 40. Dėl keitimosi duomenimis apie oro transportu keliaujančius asmenis: Komisija 2006 m. birželio 16 d. priėmė du teisės aktų pasiūlymus dėl teisiškai pagrįstos duomenų apie oro transportu keliaujančius asmenis perdavimo Jungtinėms Amerikos Valstijoms sistemos. Tai pirmosios priemonės, kurių Europa ėmėsi, siekdama ištaisyti su JAV sudaryto susitarimo teisinį pagrindą, kurį Teisingumo Teismas panaikino 2006 m. gegužės 30 d. 41. Sąjunga sutelkė jėgas, kad pagal numatytą grafiką būtų galima įgyvendinti bendrą požiūrį į kovą su terorizmu . Antai Komisija priėmė sprendimą dėl bandomojo kovos su terorizmu projekto, kuriame kaip tik numatomas informacijos ir krizių centro Teisingumo, laisvės ir saugumo generaliniame direktorate įkūrimas, finansavimo. Be to, ji parengė pasiūlymų, skirtų gerinti sprogmenų saugojimo ir gabenimo saugumą, taip pat užtikrinti pramoninių ir cheminių prekursorių atsekamumą. Galiausiai 2005 m. gruodžio mėn. parengta kovos su smurtiniu radikalėjimu ir teroristų verbavimu strategija. 42. Tačiau nė viena valstybė narė per nustatytą laiką tinkamai neperkėlė į nacionalinę teisę pamatinio sprendimo dėl kovos su terorizmu, todėl po antrosios ataskaitos dėl šio teksto įgyvendinimo ataskaitos pateikimo nebuvo įmanoma, kaip numatyta, pradėti jo peržiūros ir pritaikymo. 1.3.2. Organizuoto nusikalstamumo prevencija ir kova su šiuo reiškiniu 43. Komisijos komunikatas dėl kovos su organizuotu nusikalstamumu strategijos parengimo yra pavyzdinė priemonė, priimta pagal numatytą grafiką, tačiau konstatuotina, kad nemažai numatytų priemonių, skirtų tobulinti žinias apie organizuotą ir sudėtingą nusikalstamumą, turėjo būti nukeltos į 2006 m. 44. Teisės akto dėl kovos su padirbinėjimu Taryba numatytu laiku nepriėmė. 45. Tačiau planas dėl prekybos žmonėmis prevencijai ir kovai su ja skirtų geriausios praktikos, standartų ir procedūrų parengtas nustatytu laiku. 1.3.3. Policijos ir muitinių bendradarbiavimas 46. Pastangos suteikti Europolui priemones, leidžiančias jam vaidinti pagrindinį vaidmenį kovoje su sunkiu (organizuotu) nusikalstamumu, toliau dedamos: TVR taryboje vyksta svarstymai. Šios pastangos kartu su sprendimo, įsteigiančio Europos policijos koledžą ( CEPOL ), pakeitimais liudija, kad prasideda svarstymai apie saugumo komiteto ( COSI ) vaidmenį ir apie koordinavimą tarp įvairių agentūrų (ir tarnybų), veikiančių vidaus saugumo srityje, taip pat apie siekį suteikti naują postūmį operatyviniam policijos bendradarbiavimui. 1.3.4. Krizių valdymas Europos Sąjungoje 47. 2005 m. lapkričio 17 d. Komisija pateikė Žaliąją knygą dėl ypatingos svarbos infrastruktūros objektų apsaugos . Siekiant sudaryti galimybę atsižvelgti į žaliosios knygos sukeltas reakcijas, 2006 m. bus pateiktas teisės akto pasiūlymas dėl ypatingos svarbos infrastruktūros objektų įspėjimo informacinio tinklo (CIWIN) sukūrimo. 1.3.5. Bendra nusikalstamumo prevencija 48. 2005 m. po vidaus svarstymams apie Europos nusikalstamumo prevencijos tinklą ( ENPT ), 2006 m. bus pateiktas teisės akto pasiūlymas dėl tinklo ir jo profesionalizmo sustiprinimo. 1.4. Teisingumo stiprinimas 1.4.1. Tarpusavio pasitikėjimas ir jo stiprinimas 49. Po 2005 m. rudenį vykusių diskusijų su įvairiomis suinteresuotosiomis šalimis Komisija 2006 m. pateiks komunikatą dėl teisminio mokymo ES . 2006 m. pagal parengiamąją priemonę bus tęsiama teisėjų mainų programa, kuri vėliau bus įtraukta į baudžiamajai teisenai skirtą teisingumo ir pagrindinių teisių pagrindų programos dalį. 1.4.2. Teismų bendradarbiavimas baudžiamosiose bylose 50. Dėl tolesnio tarpusavio pripažinimo principo įgyvendinimo , 2005 m. laikytasi Komisijos numatytų priemonių grafiko. Pateiktas komunikatas dėl tarpusavio pripažinimo, kuriame atnaujinami šios srities bendrieji pagrindai, teisės aktų pasiūlymai dėl atsižvelgimo į nuosprendžius naujo baudžiamojo proceso metu, dėl valstybių narių keitimosi informacija apie teistumą organizavimo bei turinio ir pamatinio sprendimo dėl Europos arešto orderio įgyvendinimo ataskaitos. 51. Tenka apgailestauti, bet labai vėluojama priimti dvi pavyzdines priemones: dėl pamatinio sprendimo dėl įrodymų orderio politinis susitarimas pasiektas tik 2006 m. birželio mėn., o pamatinis sprendimas dėl tam tikrų procesinių teisių dar tebesvarstomas. Nė vienas šių sprendimų nebuvo priimtas 2005 m., kaip numatyta Hagos programoje. 52. Derinimo srityje Žalioji knyga dėl jurisdikcijos kolizijos ir non bis in idem principo taikymo priimta 2005 m. gruodžio mėn. ir leido pradėti svarstymus dėl veiksmų Sąjungos lygmeniu būtinybės, tačiau žaliosios knygos dėl nekaltumo prezumpcijos priėmimas atidėtas. Tas pats pasakytina apie antrąją pamatinio sprendimo dėl nukentėjusiųjų padėties baudžiamosiose bylose įgyvendinimo ataskaitą, nes valstybės narės nepateikė pakankamai informacijos. 1.4.3. Teismų bendradarbiavimas civilinėse bylose 53. Teismų bendradarbiavimo civilinėse bylose priemonių įgyvendinimas 2005 m. ypač pažymėtinas, nes atlikti visi numatyti veiksmai. Tai pirmiausia pasakytina apie tarpusavio pripažinimo principą, kuris, priėmus Žaliąją knygą dėl paveldėjimų ir Žaliąją knygą dėl teisės normų ir jurisdikcijos kolizijų skyrybų bylose arba pasiūlius reglamentą dėl išlaikymo prievolių (kurį Komisija ragina priimti pritaikius bendro sprendimo procedūrą), turėtų būti plėtojamas ateinančiais metais, ypač šeimos teisės srityje. 2. PERKėLIMO į NACIONALINį TEISę PRIEžIūRA 2.1. Metodologiniai aspektai 54. Kalbama visų pirma apie teisinių dokumentų, kuriuos valstybės narės turi perkelti į nacionalinę teisę, t. y. direktyvų ir pamatinių sprendimų, įgyvendinimo priežiūrą. Atsižvelgiant į vidutinius perkėlimo terminus, Hagos veiksmų plane numatytų tekstų priežiūra kol kas neįmanoma apžvelgti, nes šio komunikato rengimo metu nė vieno jų įgyvendinimo terminas nebuvo pasibaigęs[6]. Tačiau kalbant apie 2005 metus, reikia išnagrinėti ir įvertinti, kaip apskritai iki galutinio termino (iki 2006 m. kovo 31 d., šiam komunikatui priimti nustatytos galutinės datos) valstybės narės įgyvendino TLS srityje priimtas priemones. 55. Taigi 2 priede pateikiamoje lentelėje surašyti visi teisiniai dokumentai, kurių perkėlimo į nacionalinę teisę terminas baigėsi iki šio komunikato priėmimo dienos. Be direktyvų ir pamatinių sprendimų, joje išvardyti ir teisiniai dokumentai, kurių priežiūra vykdyta nacionaliniu lygmeniu ir kurių taikymo arba įgyvendinimo terminas taip pat baigėsi iki šio komunikato priėmimo dienos. Tai tam tikri reglamentai arba veiksmų planai, priimti pagal EB sutartį (EBS), arba tam tikri sprendimai, pagrįsti Europos Sąjungos sutarties (ESS) VI antraštine dalimi. 2 lentelėje pateikiamas ir EBS sutarties 22 straipsnis, dėl kurio taikymo pateiktos kelios išsamios ataskaitos. 56. Ieškant nuoseklių TLS politikos įgyvendinimo nacionaliniu lygmeniu vertinimo metodų, reikia turėti omenyje turimų duomenų įvairovę, atsižvelgiant į tai, ar tekstai priimti remiantis EBS, ar ESS VI antraštine dalimi. 57. Visų pirma, visoms valstybėms narėms bendra yra tai, kad jos privalo perkelti į nacionalinį lygmenį pagal direktyvas arba pamatinius sprendimus numatytas priemones ir nuolat pranešti apie šias perkėlimo priemones Komisijai ir (arba), atsižvelgiant į aplinkybes, Tarybos generaliniam sekretoriatui. Todėl šio įpareigojimo vykdymas pripažintas vienu esminių veiksnių siekiant įvertinti priemonių taikymą nacionaliniu lygmeniu. Tačiau teko atsisakyti tikrinti, kaip vykdomas šis įpareigojimas iki atitinkamuose dokumentuose nustatytos datos, nes tik išimtiniais atvejais viena ar kita valstybė narė laikosi pamatinių sprendimų įgyvendinimo terminų. Neatsisakant taikyti šio kriterijaus ateityje, kai bus kalbama apie priemonių, numatytų Hagos programoje arba veiksmų plane, įgyvendinimo vertinimą, šiame etape verčiau reikia apsiriboti įpareigojimo iki 2006 m. kovo 31 d. (galutinės datos, nustatytos šiam komunikatui) pranešti apie perkėlimo priemones priežiūra. 58. Be šio oficialaus perkėlimo ir pranešimo įpareigojimo valstybėms narėms bendra yra tai, jos iš esmės privalo tinkamai perkelti ir taikyti Sąjungos arba Bendrijos teisės aktus . 59. Kokia iš tikrųjų yra įgyvendinimo nacionaliniu lygmeniu kokybė, kartais gali įvertinti Komisija, atsakydama į piliečių laiškus arba į Europos Parlamento klausimus ar peticijas. Atsižvelgiant į šių aspektų pobūdį ir didelę įvairovę, neįmanoma pateikti baigtinio jų sąrašo, todėl jie nenurodomi pridedamoje lentelėje, kaip informacijos šaltiniai. Tačiau jie dažnai įtraukiami į bendrąsias atskirų priemonių analizes, t. y. šių priemonių įgyvendinimo ataskaitas. 60. Dėl pamatinių sprendimų, priimtų remiantis ESS VI antraštine dalimi, visada numatyta bent jau viena Komisijos ataskaita. Šia ataskaita dažniausiai remiasi Taryba, rengdama galutinę ataskaitą, kuri tik išimtiniais atvejais suteikia pagrindą svarstymams. Dėl tam tikrų pamatinių sprendimų (pavyzdžiui, pamatinio sprendimo dėl nukentėjusiųjų), kurių nuostatų įgyvendinimo terminai atidedami, pateikiamos kelios ataskaitos. Vis dažniau Komisija teikia ataskaitos pakeitimus (pavyzdžiui, pamatinio sprendimo dėl arešto orderio arba dėl kovos su terorizmu atveju), ypač kai pirmosios ataskaitos parengtos prieš pastarąją plėtrą (pvz., 2001 m. pamatinio sprendimo dėl pinigų plovimo atveju). Komisija kartais imasi iniciatyvos pateikti tokią ataskaitą dėl priemonių, kuriose toks įpareigojimas nenumatytas (pvz., sprendimo dėl Eurojusto arba finansinių interesų apsaugos priemonių atveju). Tokios iniciatyvos nebuvo imtasi dėl pirmųjų bendrųjų veiksmų, pvz., dėl dalyvavimo nusikalstamos organizacijos veikloje. Tačiau bendrosiose pozicijose, kaip ir pamatiniuose sprendimuose, yra numatyta parengti įgyvendinimo nacionaliniu lygmeniu ataskaitą[7]. 61. To negalima pasakyti apie priemones, priimtas remiantis EBS. Daugumoje jų taip pat numatyta įgyvendinimo nacionaliniu lygmeniu priežiūros ataskaita, tačiau pažymėtina, kad priemonėse, susijusiose su nelegalia migracija, šito reikalavimo dažniausiai nėra. Iš keturių šioje srityje priimtų direktyvų, kurių perkėlimo ir bendro įpareigojimo pranešti apie nacionalines perkėlimo priemones terminas baigiasi 2006 m. kovo 31 d., nė vienoje nenumatyta tokia ataskaita. Ir teismų bendradarbiavimo civilinėse bylose srityje, Direktyvoje 2003/8/EB dėl teisinės pagalbos tokios ataskaitos parengimas nenumatytas. 62. Tačiau ataskaitos nebuvimo pasekmės skiriasi priklausomai nuo to, apie kokias priemones – priimtas pagal EBS ar pagal ESS – kalbama. Įgyvendinimo ataskaitos – tai vieninteliai vieši rodikliai, atskleidžiantys policijos bendradarbiavimo arba teismų bendradarbiavimo baudžiamosiose bylose priemonių perkėlimo į nacionalinį lygmenį kokybę. Kalbant apie priemones, dėl kurių nenustatytas įpareigojimas pranešti apie perkėlimo priemones, jokie priimtos priemonės veiksmingumo rodikliai neegzistuoja. Tas pats pasakytina apie bendruosius veiksmus dėl dalyvavimo nusikalstamoje veikoje. Tai, beje, ir viena iš priežasčių, paskatinusių pateikti pasiūlymą parengti naują šios priemonės redakciją. 63. O kalbant apie Bendrijos priemones, procedūros dėl pažeidimų yra aiškiai veiksmingi įrankiai įsipareigojimų nevykdančioms valstybėms narėms, susidūrusioms su neigiama reklama, ir prireikus priverstoms mokėti baudas; tai matyti iš perkėlimo kokybės priežiūros, atsiskleidžiančios 2 priede pateiktoje lentelėje. 2.2. Atskirų politikos sričių priežiūra[8] 2.2.1. Bendrosios tendencijos 64. Kol kas pagrindines teises reglamentuoja tik Direktyva 95/46/EB dėl asmens duomenų apsaugos . Direktyva pasiektas tikslas užtikrinti tinkamą piliečių teisės į privatumą apsaugą ir panaikinti kliūtis laisvam asmens duomenų judėjimui Sąjungoje. Visos valstybės narės įvykdė direktyvos perkėlimo į nacionalinę teisę įpareigojimą; perkėlimas, remiantis pirmąja įgyvendinimo ataskaita, apskritai vertinamas patenkinamai , net jei nustatyta keletas netinkamo taikymo atvejų. 65. Be to, 2000–2004 m. veiksmų plano įvertinimas, kurį, remdamiesi Europos narkotikų ir narkomanijos stebėsenos centro (OSDT) pateiktais duomenimis, 2004 m. atliko Komisija ir Europolas, rodo prieštaringus Europos kovos su narkotikais strategijos ir veiksmų plano įgyvendinimo nacionaliniu lygmeniu rezultatus . 2.2.2. Sąjungos pilietybė 66. Išvados, kurias galima padaryti iš Komisijos ataskaitų ir pažeidimo procedūrų, leidžia konstatuoti, kad EBS II dalies nuostatos taikomos patenkinamai . Visos valstybės narės įvykdė įsipareigojimą pranešti apie nacionalines antrinės teisės perkėlimo priemones iki galutinio termino – 2006 m. kovo 31 d. Direktyvos dėl pensininkų, neaktyvių asmenų ir studentų teisės apsigyventi iš esmės vykdomos patenkinamai. Tas pats pasakytina apie direktyvas dėl teisės laisvai judėti ir gyventi valstybės narės teritorijoje, išskyrus kelis netinkamo taikymo atvejus. 67. Direktyvos dėl teisės balsuoti vietos savivaldos ir Europos Parlamento rinkimuose į nacionalinę teisę perkeltos patenkinamai, net jei piliečiai nepakankamai jomis pasinaudojo. 2.2.3. Prieglobstis, imigracija, sienos 68. Neatsižvelgiant į Komisijos ataskaitas dėl EURODAC veikimo, įvertinto labai gerai, prieglobsčio suteikimo tvarkos pirmasis etapas dar vertinamas. Kaip matyti iš 2 priede pateikiamos lentelės, tam tikros nuolatinės pranešimo apie perkėlimo priemones spragos jau dabar leidžia daryti išvadą, kad įgyvendinimo lygmuo dar nėra optimalus. 69. Atsižvelgiant į tai, kad Europos legalios imigracijos politika pradėta kurti visai neseniai, šiame etape jokia ataskaita neleidžia bendrai vertinti padėties. Tačiau galima konstatuoti, kad taikant priemones esama spragų , nes nemažai valstybių narių nepranešė apie direktyvos dėl teisės į šeimos susijungimą ir direktyvos dėl trečiųjų šalių piliečių, kurie yra ilgalaikiai rezidentai, statuso perkėlimą į nacionalinį lygmenį; šioms valstybėms narėms dabar taikomos pažeidimo procedūros. 70. Kalbant apie nelegalią imigraciją , nepaisant to, kad įgyvendinimo ataskaitų nėra, kiti turimi duomenys rodo, kad seniau priimtų tekstų perkėlimo lygmuo yra palyginti geras , išskyrus vieną valstybę narę. 2.2.4. Saugumas 71. Neatsižvelgiant į pamatinius sprendimus , kovos su organizuotu nusikalstamumu ir policijos bei muitinių bendradarbiavimo priemonių, ypač konvencijų ir jų protokolų, priimtų remiantis ESS VI antraštine dalimi, įgyvendinimą sunku vertinti dėl atitinkamų priemonių, kuriose valstybėms narėms nenustatytas nei oficialus pranešimo įpareigojimas, nei įgyvendinimo nacionaliniu lygmeniu priežiūros ataskaita, pobūdžio. Svarbiausia užduotis yra jas kuo greičiau ratifikuoti. 2.2.5. Teisingumas 2.2.5.1. Baudžiamoji teisena 72. Nepaisant to, kad iš pradžių kas antra valstybė narė vėlavo perkelti Europos arešto orderį, reikšmingą tarpusavio pripažinimo priemonę į nacionalinę teisę, šiandien jis veikia visoje Sąjungoje, nors kai kurios valstybės narės dar turi pasistengti visiškai prisiderinti prie teksto, o kitos susidūrė su konstituciniais sunkumais. 73. Kalbant apie derinimo priemones, kurių nemažai yra svarbios kovojant su terorizmu, bendras jų įgyvendinimo vertinimas kelia didelį nusivylimą , net jei iš Komisijos viena po kitos teikiamų įgyvendinimo ataskaitų matyti teigiamų rezultatų. Šios priemonės itin dažnai ne iki galo perkeliamos, o kai kurios valstybės narės kartais labai vėluoja jas perkelti. 74. Tačiau pagal sutartis dėl šių trūkumų negali būti pradėta procedūra dėl pažeidimų. 2.2.5.2. Civilinė teisena 75. Dviejų atitinkamų tekstų[9] įgyvendinimą šiame etape sunku vertinti, nes vieno visų nuostatų perkėlimo terminas dar nebuvo pasibaigęs kovo 31 d., galutinę šio komunikato priėmimo dieną, o kito baigėsi visai neseniai. Tačiau iš vienintelės šiuo metu turimos ataskaitos – apie reglamento dėl teisminių ir neteisminių dokumentų civilinėse ir komercinėse bylose įteikimo valstybėse narėse taikymą – galima daryti išvadą, kad būtini tam tikri patobulinimai. Todėl Komisija 2005 m. liepos 15 d. priėmė pasiūlymą iš dalies pakeisti šį reglamentą; dabar šį pasiūlymą svarsto Taryba ir Parlamentas. 2.3. Priežiūra atskirose valstybėse narėse 76. Toliau pateikiami bendrieji duomenys, gauti apėmus visas priemones, gali būti išvesti iš dviejų rodiklių[10], esančių 2 priede pateikiamoje lentelėje. Pirmojoje lentelėje nurodomos valstybės narės, nepakankami pranešusios Komisijai apie nacionalines priemones, antrojoje lentelėje – valstybės narės, netinkamai įgyvendinusios ar taikiusios teisės aktus. Trečiojoje lentelėje šie du rodikliai apibendrinti. [pic][pic] [pic] 3. IšVADA 77. Pirmą kartą įvertinus Hagos programos priežiūrą, akivaizdu, kad apskritai geri 2005 m. nustatyto priemonių priėmimo grafiko laikymosi rezultatai labai kontrastuoja su prieštaringais priimtų priemonių įgyvendinimo nacionaliniu lygmeniu priežiūros rezultatais. 78. Iš Hagos programoje numatytų 2005 m. priemonių priėmimo priežiūros aišku, kad institucinis mechanizmas gerai veikia su EBS susijusiose TLS srityse. Tai liudija teisminio bendradarbiavimo civilinėse bylose ir pilietybės srityse pasiekta pažanga. Vis dėlto netgi šiose srityse vieningas balsavimas (kai numatytas) stabdė priėmimo procesą, be abejo, prisidėdamas prie Hagos programos politinių prioritetų įgyvendinimo vėlavimo. Tai pasakytina apie bendros Europos prieglobsčio sistemos pirmąjį etapą. Tačiau institucijų dialogas pasirodė esantis labai vaisingas taikant bendro sprendimo procedūrą ir leido per kelis mėnesius pasiekti susitarimą dėl tokių svarbių tekstų kaip direktyvos dėl duomenų saugojimo , sienų kodekso arba reglamentas dėl vietinio susisiekimo per sieną . 79. Dėl kontrasto dar labiau išryškėjusių lėtų tempų su ESS sutarties VI antraštine dalimi susijusiose srityse priežastys yra įvairios. Vienbalsiškumo taisyklė, taikytina policijos ir teisminio bendradarbiavimo baudžiamosiose bylose srityje, stabdė pavyzdinių priemonių, tokių kaip įrodymų orderis ir pamatinis sprendimas dėl procesinių garantijų, priėmimą. Kita vėlavimo priežastis – Tarybos abejonės ir svyravimai, susiję su teisinio pagrindo pasirinkimu – ir šiais metais stabdė priėmimo procesą, nepaisant 2005 m. rugsėjo 13 d. Teisingumo Teismo sprendimo byloje C-176/03. 80. Pirmą kartą įvertinus TLS politikos įgyvendinimo nacionaliniu lygmeniu priežiūrą konstatuotina, kad šiame etape politika vykdoma tik iš dalies ir aiškiai nepakankamai , tačiau tai nereiškia, kad toks konstatavimas atleidžia valstybes nares nuo atsakomybės už nustatytus trūkumus. 81. Atsižvelgiant į tai, kad kai kurios TLS politikos sritys pradėtos kurti palyginti neseniai, mėginimas vertinti priemonių įgyvendinimą nacionaliniu lygmeniu dažnai būna per ankstyvas. Tai taikytina ne tik prieglobsčio, legalios imigracijos, tarpusavio sprendimų pripažinimo baudžiamosiose ir civilinėse bylose sritims, bet ir narkotikų sričiai, kur kartu su Europos narkotikų ir narkomanijos stebėsenos centru (EMCDDA) vykdoma speciali priežiūra. 82. Tačiau akivaizdžiausi yra kiekybiniai ir kokybiniai su ESS VI antraštine dalimi susijusių priemonių perkėlimo bendrieji trūkumai . Pvz., neatrodo, kad ryžtingi veiksmai, vykdomi Sąjungos lygmeniu kovojant su terorizmu, apie kuriuos liudija šios politikos priežiūra, aptarta pirmojoje dalyje, būtų kartojami nacionaliniu lygmeniu. 83. Taigi iš šio komunikato aišku, kad galiojantys pagrindai turi būti patobulinti, ypač tie, kurie susiję su sprendimų priėmimo tvarka policijos ir teisminio bendradarbiavimo baudžiamosiose bylose srityje. To, nekeičiant sutarčių, ir siekiama kartu priimtu komunikatu „Hagos programos įgyvendinimas: ateities perspektyvos“. [1] Hagos programa: laisvės, saugumo ir teisingumo stiprinimas Europos Sąjungoje (EBOL C 53, 2005 3 3, p. 1) bei Tarybos ir Komisijos veiksmų planas, įgyvendinantis Hagos programą dėl laisvės, saugumo ir teisingumo stiprinimo Europos Sąjungoje (EBOL C 198, 2005 8 12, p. 1). [2] Pasiūlymai dėl specialių programų „Pilietybė ir pagrindinės teisės“, „Kova su smurtu ( Daphne )“ bei „narkotikų vartojimo prevencija ir visuomenės informavimas“. [3] Pagal 67 straipsnio 5 dalies pirmąją įtrauką, kurioje perėjimas prie tokios tvarkos numatomas po pirmojo etapo. Beje, apskritai 2004 m. gruodžio 22 d. Tarybos priimtas sprendimas, numatantis reglamentuoti tam tikras sritis, kurioms taikoma Europos bendrijos steigimo sutarties trečiosios dalies IV antraštinė dalis, tos Sutarties 251 straipsnyje nurodyta tvarka, leidžia pereiti nuo visos prieglobsčio, imigracijos (išskyrus legalios imigracijos sritį) ir sienų politikos principo prie 251 straipsnyje nustatytos priėmimo tvarkos. [4] Ypač pagrindinių teisių skatinimas, nediskriminavimas ir lygių galimybių užtikrinimas; tam ES teisės aktais sukurtas tvirtas pagrindas. [5] 8 dalyje. [6] Minėtos programos priemonių perkėlimo į nacionalinį lygmenį priežiūra galės būti atlikta tik tuomet, kai bus parengtos Hagos programos įgyvendinimo 2007–2008 m. ataskaitos. [7] Galiausiai, taip pat išimtiniais atvejais, kaikurie 1997 m. bendruosiuose veiksmuose numatyti tekstai vertinami nacionalinių kolegų. 2006 m. taip turėtų būti ir pamatinis sprendimas dėl Europos arešto orderio. Į šiuos vertinimus šiame komunikate nebuvo atsižvelgta dėl to, kad jie arba atlikti labai seniai, arba yra pernelyg bendro pobūdžio. [8] Siekiant nuoseklumo laikomasi pagal Hagos veiksmų planą nustatytos nomenklatūros. [9] Direktyva 2003/8/EB dėl teisinės pagalbos ir Direktyva 2004/80/EB dėl žalos atlyginimo nusikaltimo aukoms. [10] Rodikliai aprašyti šio komunikato 57–63 dalyse.